  Майя Бывальцева Удмуртилэн Кун Кенешысьтыз «Единая Россия» фракцилэн тросэз ёзчиосыз элькун парламентысь депутатъёслэсь лыдзэс кулэстон пумысен катэз кутонлы дурбасьтӥзы. Со сярысь ивортэ элькун тӧролэн но кивалтэтлэн пресс-службаез. Фракцилэн вуоно сессиысь ужпумъёсты эскеронъя кенешонэз ортчиз вордӥськонэ, 28-тӥ шуркынмонэ. Отчы пыриськиз Удмуртилэн тӧроез Александр Соловьёв. Пумиськонын элькунысь Кун Кенешысь депутатъёслэсь лыдзэс 90-ысен60-озь кулэстон ужпумез но ӝутӥзы. Тодэ вайытом, сыӵе кичӧлтонэн потӥз калыкен быръемъёслэн группазы. Александр Соловьёвлэн верамезъя, та ужпум туж ӟырдыт луиз. Удмуртиысь Мер палаталэн ёзчиосыз, кичӧлтонлы дурбасьтыны курыса, улосвыллэн тӧроезлы но Кун Кенеше вазиськизы. Элькун кивалтӥсь пусйиз, общественникъёсын верам валэктонъёс возьмато, таӵе ужпумез али ӝутыны мугъёс вань шуыса. Со кивалтон сӧзнэтын 2014-тӥ арын кутскем оптимизациез азьланьтон но, сӧзнэтэз возьыны кулэ луись коньдонэз кулэстон но. Калык пӧлын юалляськонъёс озьы ик возьмато, тросэз бырйисьёс депутатъёслэсь лыдзэс кулэстонлы дурбасьто шуыса. Тодэ вайытом, мандатъёслэн лыдзыя пумкылъянэз депутатъёс кутыны кулэ 2016-тӥ ар пумозь. Со ужпумез Кун Кенешлэн туннэ, 29-тӥ шуркынмонэ, ортчись сессияз эскерозы. Таяз арын коньывуонэ Ульяновскысь «Артефакт» компания Удмуртиысь каръёсын но ёросъёсын социологи эскерон ортчытӥз. Тросэз юам муртъёс веразы, «депутатъёслэн лыдзы йылыны кулэ ӧвӧл» шуыса. «Йылтон» понна куаразэс сётӥзы 0,4 процентэз юмам муртъёс. 39,3 процентэз кулэстон понна дурбасьтӥзы, 29,6 процентэз верамъя, «номыр но воштыны кулэ ӧвӧл». Иворъёсъя «Удмуртия» агентство «ВКонтакте» мерлык герӟетысь бамаз юалляськон ортчытӥз. Соя 84–88 процентэз куара сётонэ пыриськемъёс депутатъёслэсь лыдзэс кулэстонъя кичӧлтонлы дурбасьто. Ваньзэ воштытэк кельтон понна куара сётӥзы 10–13 процентэз. Вал сыӵеосыз но, кин тросгес депутатъёсты бырйыны ӵектэ (1–3 процент). Тегъёс: Политика Ижкар Удмуртия АлександрСоловьёв КунКенеш депутатъёс  